Mynegi Diddordeb:

## Canolfan Ymwelwyr Ynyslas, y Borth, Ceredigion

A fyddai gennych ddiddordeb mewn defnyddio gofod mewnol yng Nghanolfan Ymwelwyr Ynyslas? Rydym yn archwilio hyn drwy ymarfer Mynegi Diddordeb a fydd yn mesur diddordeb Sefydliadau Cymunedol a hoffem glywed gennych.

### Y Ddogfen Hon

Mae'r ddogfen hon yn cynnwys gwybodaeth ar sut i gyflwyno eich Datganiad o Ddiddordeb. Mae hwn yn ymarfer ymgysylltu i nodi diddordeb cymunedol posibl mewn cyfleoedd ar gyfer defnyddio gofod Canolfan Ymwelwyr Ynyslas. Darllenwch a defnyddiwch y ddogfen hon wrth baratoi gwybodaeth i’w dychwelyd at CNC.

### Amdanom Ni

Cyfoeth Naturiol Cymru yw’r Corff mwyaf a Noddir gan Lywodraeth Cymru a chawsom ein ffurfio ym mis Ebrill 2013, gan gymryd drosodd swyddogaethau Comisiwn Coedwigaeth Cymru, Cyngor Cefn Gwlad Cymru ac Asiantaeth yr Amgylchedd yng Nghymru i raddau helaeth, yn ogystal â rhai o swyddogaethau Llywodraeth Cymru. Yn ogystal â nifer o gyfrifoldebau eraill, mae CNC yn rheoli 7% o arwynebedd tir Cymru ac yn gweithredu fel Galluogwr sy'n cydweithio â'r sectorau cyhoeddus, preifat a gwirfoddol i gyflawni ystod eang o fanteision amgylcheddol, cymdeithasol, economaidd a diwylliannol. Am ragor o wybodaeth, ewch i: [Cyfoeth Naturiol Cymru / Yr hyn rydyn ni’n ei wneud](https://naturalresources.wales/about-us/what-we-do/?lang=cy)

### Cefndir y Safle a'r Cyfle

Mae Ynyslas yn safle sydd wedi ennill Gwobr y Faner Werdd ac mae'n rhan o Warchodfa Natur Genedlaethol Dyfi hanner ffordd rhwng Aberystwyth a Machynlleth (SY24 5JZ / cyfeirnod grid SN 610 941).

Ar hyn o bryd mae gan y gofod i lawr y grisiau yn adeilad y Ganolfan Ymwelwyr arddangosfa am beth i'w weld yn y warchodfa, a lle manwerthu bach. Gellir cael mynediad o’r maes parcio ar gyfer deiliaid Bathodynnau Glas ar drac ag arwyneb caled a ramp pren sy'n addas ar gyfer cadeiriau olwyn i Ganolfan Ymwelwyr Ynyslas.

Mae toiledau wedi'u lleoli mewn adeilad cyfagos sy’n perthyn i’r ganolfan ymwelwyr a fydd yn parhau i fod ar gael (dan reolaeth CNC).

Ni fyddai’r rhan o'r adeilad sydd i fyny’r grisiau yn rhan o'r cyfle a byddai'n parhau i gael ei defnyddio fel gofod swyddfa gan Dîm Rheoli Tir CNC a fydd yn parhau i reoli a gofalu am y Warchodfa Natur Genedlaethol.

Bydd y cyfle ar gael o 1Ebrill 2025.

Nid ydym yn disgwyl i unrhyw grŵp cymunedol ymgymryd â rhedeg y ganolfan ymwelwyr na chyflawni unrhyw un o'r dyletswyddau presennol a wneir gan staff y Ganolfan Ymwelwyr. Byddwn yn croesawu cynigion gyda'r elfen hon, ond mae'r ymarfer hwn yn ymwneud â chynnig y lle i'r gymuned ei ddefnyddio ac nid yw'n ymwneud â disodli’r staff presennol a chael gwirfoddolwyr yn eu lle.

### Y Camau Nesaf: Sut a phryd i wneud cais

Llenwch *y Datganiad o Ddiddordeb hwn mewn cymaint o fanylder ag y gallwch a dychwelwch hwn ac unrhyw ddogfennau ategol at* *Ymgysylltu.masnachol@cyfoethnaturiolcymru.gov.uk* *erbyn 10 Ionawr 2025.*

Ym mis Ionawr 2025 bydd CNC yn ymateb i'r rhai sydd wedi anfon Datganiad o Ddiddordeb. Mae'n debygol y bydd arnom angen rhagor o wybodaeth gennych yn ystod y broses hon ac yna byddwn yn amlinellu'r camau nesaf unwaith y bydd y cam Mynegi Diddordeb drosodd. Ein gobaith yw y gallwn ymrwymo i bartneriaeth drwy Gytundeb Rheoli Cymunedol erbyn diwedd mis Mawrth 2025.

Byddwn yn cynnal nifer o sesiynau galw heibio rhwng nawr a 10 Ionawr 2025 fel y gall grwpiau a hoffai gael arweiniad pellach siarad â swyddogion yn bersonol, ond gallwn hefyd drefnu galwadau ar-lein os yw'n fwy cyfleus. Bydd dyddiadau'r sesiynau galw heibio yn cael eu huwchlwytho i’r Hwb Cymunedol; os hoffech ofyn cwestiynau am y broses hon neu drefnu galwad, gallwch e-bostio'r cyfeiriad a nodir uchod.

**Sut bydd y wybodaeth a gyflwynir yn cael ei defnyddio**

*Trwy gyflwyno Datganiad o Ddiddordeb, nid ydych yn ymrwymo i unrhyw gamau pellach. Bydd yr ymarfer hwn yn helpu i lywio'r broses o wneud penderfyniadau ynghylch y defnydd o Ganolfan Ymwelwyr Ynyslas yn y dyfodol.*

*Bydd unrhyw ddata personol a gyflwynwch i ni fel rhan o'ch Datganiad o Ddiddordeb yn cael ei gadw a'i ddefnyddio gan Cyfoeth Naturiol Cymru yn unol â'r holl ddeddfwriaeth diogelu data a phreifatrwydd perthnasol sydd mewn grym o bryd i'w gilydd. I gael rhagor o wybodaeth am brosesu eich manylion personol, gweler ein tudalen Hysbysiad Preifatrwydd yn:* [*https://naturalresources.wales/footer-links/privacy-notice/?lang=cy*](https://naturalresources.wales/footer-links/privacy-notice/?lang=en)*.*

*Os oes gennych unrhyw ymholiadau neu bryderon pellach ynghylch diogelu data, cysylltwch â* *dataprotection@naturalresourceswales.gov.uk**.*

### Atodiad 1. Ffurflen Mynegi Diddordeb - Amdanoch Chi

Rhowch y wybodaeth yn yr adran hon ar gyfer y parti sy'n cyflwyno neu'r holl aelodau os ydych yn gweithredu ar y cyd. **Os ydych chi'n unigolyn sy'n cyflwyno cais, nodwch hyn yn y blychau testun.**

|  |  |  |
| --- | --- | --- |
| 2.1.1 | Enw'r Sefydliad | ***[Enw]***  |
| 2.1.2 | Swyddfa gofrestredig (lle bo hynny'n berthnasol) | ***[Cyfeiriad]*** |
| 2.1.3 | Nodwch strwythur a dyletswyddau personél allweddol. | ***[Enw]*** |
| 2.1.4 | Rhif(au) Ffôn Cyswllt | ***[Ffôn]*** |
| 2.1.5 | Cyfeiriad(au) E-bost Cyswllt | ***[E-bost]*** |
| 2.1.6 | Eich cynnig | ***[Ychwanegwch yma, neu fel tudalen ychwanegol, eich cynnig a'r telerau cyffredinol y byddech am eu sicrhau. Amlinellwch y manteision i'r gymuned a sut y byddech yn sicrhau bod eich cynnig yn gynaliadwy]*** |

|  |  |  |
| --- | --- | --- |
|  |  | ***[Parhewch i’r tudalennau nesaf yn ôl yr angen]*** |